Thohoyandou-moord: Dokter se naam bekendDr. Ndivhuwo Mudau. Foto verskaf deur SAPD Lt.kol. Moatshe Ngoepe, woordvoerder van die polisie, het gesê die polisie kon steeds nie daarin slaag om dr. Ndivhuwo Mudau op te spoor nie. Mense met meer inligting oor waar hy hom bevind, word versoek om na vore te kom. “Die verdagte in die saak is steeds op vrye voet en die polisie se soektog duur voort. Ons glo Mudau kan ons bystaan in ons ondersoek en hy word versoek om hom by die naaste polisiestasie aan te meld,” het Ngoepe gesê. Maroela Media het vroeër berig Refilwe Makoma Masinamela se liggaam is omstreeks 19:00 Vrydag in die huis op die terrein van die Tshilidzini-hospitaal net buite Thohoyandou gevind. Sy het verskeie steekwonde aan haar liggaam gehad. Ngoepe het vroeër gesê sy is Maandag laas lewend gesien en hoewel die motief vir die moord nog nie bekend is nie, kan huishoudelike geweld nie uitgeskakel word nie. Enigiemand met meer inligting oor die saak word versoek om die Thohoyandou-polisie by 082 451 7217 of Crime Stop by 086 001 0111 te bel.